SL Uradni list Evropske unije C 67/19

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 67/18)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„OLI DE L’EMPORDÀ“/„ACEITE DE L’EMPORDÀ“

EU št.: PDO-ES-01161-AM01 – 9.5.2017

ZOP ( X ) ZGO ( )

1. Skupina vložnikov in pravni interes

Ime skupine: Regulativni svet za zaščiteno označbo porekla „Aceite de l’Empordà“ Naslov: C/Sant Llàtzer, 22 B, 1er 4a 17600 Figueres GIRONA ŠPANIJA Tel./Faks +34 972672249 E-naslov: oli@altemporda.org Internet: www.oliemporda.cat

Regulativni svet za zaščiteno označbo porekla „Aceite de l’Empordà“/„Oli de l’Empordà“ združuje proizvajalce in predelovalce olja z ZOP in ima zato pravni interes za vložitev zahtevka za spremembo.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☒ Drugo (zakonodajne zahteve)

4. Vrsta sprememb

— ☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

Zahtevek za spremembo se nanaša na črtanje vrednosti, določene z analizo (skupna vsebnost polifenolov), v opisu fizikalnih in kemijskih lastnosti olj z ZOP „Aceite de l’Empordà“/„Oli de l’Empordà“. S to spremembo se nikakor ne spreminjajo kakovost in lastnosti olj.

Izražena je z redakcijskimi spremembami, ki so navedene spodaj.

— „Opis proizvoda“ (točka 3.2 enotnega dokumenta in točka B3 specifikacije proizvoda). — V preglednici, ki se nanaša na „fizikalne in kemijske lastnosti“, se črta parameter „polifenoli skupaj (ppm)“. Poleg tega se naslov navedene preglednice uskladi z naslovom iz specifikacije; tako se v enotnem dokumentu naslov „Kemična sestava“ nadomesti z naslovom „Fizikalne in kemijske lastnosti“. — Odstavek „Ta ekstra deviška oljčna olja so zelo stabilna (povprečna vrednost pri 120 °C, izmerjena z metodo Rancimat, znaša 9 ur in nikoli ne sme biti manjša od 6 ur), saj vsebujejo veliko antioksidantov – vrednost polifenolov znaša več kot 300 ppm.“ se nadomesti s tem odstavkom: „Ta ekstra deviška oljčna olja so zelo stabilna (povprečna vrednost pri 120 °C, izmerjena z metodo Rancimat, znaša 9 ur in nikoli ne sme biti manjša od 6 ur), saj vsebujejo veliko antioksidantov (pretežno polifenolov).“

— Enaka redakcijska sprememba se izvede v točki 5.2 enotnega dokumenta „Posebnosti proizvoda“: stavek „Visoka stopnja stabilnosti. Olja so zaradi visokega deleža antioksidantov ((polifenoli) > 300 ppm) zelo stabilna.“ se nadomesti z naslednjim: „Visoka stopnja stabilnosti. Olja so zaradi visokega deleža antioksidantov (pretežno polifenolov) zelo stabilna.“

Ta sprememba fizikalnih in kemijskih parametrov je skladna s študijo z naslovom „Consideraciones técnicas sobre la substitución del parámetro polifenoles totales por el de Estabilidad rancimat en la DOP ‚Oli de l’Empordà‘“ z dne 10. junija 2016, ki jo je opravil inštitut IRTA (Institut de Recerca i tecnología agroalimentàries) in v kateri je ugotovljeno, da je črtanje parametra v zvezi z „skupno vsebnostjo polifenolov v olju“ utemeljeno zaradi zelo tesne povezanosti med njim in stabilnostjo, izmerjeno z metodo Rancimat, ki je že določena v specifikaciji. Ta informacija je odveč, ker podatki o stabilnosti potrošnikom dajo več praktičnih informacij (življenjska doba in obstojnost organoleptičnih lastnosti proizvoda po nakupu).

Drugo: nacionalne zakonodajne zahteve

Odstavek v zvezi z nacionalnimi zakonodajnimi zahtevami se črta iz specifikacije, ker ne gre za zahtevo iz Uredbe (EU) št. 1151/2012.

ENOTNI DOKUMENT

„OLI DE L’EMPORDÀ“/„ACEITE DE L’EMPORDÀ“

EU št.: PDO-ES-01161-AM01 – 9.5.2017

ZOP ( X ) ZGO ( )

1. Ime

„Oli de l’Empordà“/„Aceite del Empordà“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.5 - Olja in masti (maslo, margarina, olje itd.)

3.2 Opis proizvoda, za katerega se uporablja ime iz točke 1

Ekstra deviško oljčno olje, proizvedeno iz oljk sort argudell, curivell, llei de cadaqués in arbequina z mehanskimi ali drugimi fizičnimi postopki, ki ne vplivajo na kakovost olja ter s katerimi se ohranijo okus, aroma in lastnosti plodov, iz katerih se olje proizvaja.

To oljčno olje z ZOP se proizvaja iz oljk domorodnih sort argudell, curivell in llei de cadaqués ter tradicionalne sorte arbequina, ki se gojijo v registriranih nasadih. Glavni sorti sta argudell, iz katere mora izvirati najmanj 51 % olja v mešanici, in arbequina, pri čemer mora skupna količina olja iz teh dveh sort znašati več kot 95 % mešanice.

Kadar se pri proizvodnji olja mešajo oljke različnih sort, se sortna sestava olja izračuna na podlagi dobljene količine olja pri vsaki seriji uporabljenih oljk.

Olja imajo naslednje fizikalne in kemijske lastnosti:

Maščobne kisline: Oleinska kislina (%) 67,0 (skrajni vrednosti: 60 in 75) Linolna kislina (%) 13,0 (skrajni vrednosti: 8 in 18) Palmitinska kislina (%) 14,0 (skrajni vrednosti: 11 in 18) Stabilnost (vrednost, izmerjena z metodo Rancimat, pri 120 °C) Povprečna vrednost 9 ur, vendar nikoli manj kot 6 ur

Olja imajo naslednje organoleptične lastnosti:

Barva: od slamnato rumene do zelene barve različne intenzivnosti.

Lastnosti Vrednost (opisno) Mediana in mejne vrednosti Napake Jih ni 0 Zelena sadežna aroma Srednja ali srednje visoka intenzivnost, zeleno sadežno 5,0 (skrajni vrednosti: 4 in 7), pri čemer več kot polovica preizkuševalcev sadežnost ocenjuje kot „zeleno“ Grenkost Srednja intenzivnost 4,0 (skrajni vrednosti: 3 in 6) Pikantnost Srednja intenzivnost 4,0 (skrajni vrednosti: 3 in 6) Uravnoteženost Uravnoteženo Razlika med sadežnim in (grenkim ali pikantnim) < 2,0

V skladu z določbami Uredbe (EGS) št. 2568/91 (2) imajo olja z ZOP „Oli de l’Empordà“ ali „Aceite de L’Empordà“ naslednji organoleptični profil: uravnotežena olja z zeleno sadežno aromo srednje intenzivnosti. So srednje grenkega in pikantnega okusa zaradi visokega deleža polifenolov; izrazi „srednje“, „uravnoteženo“ in „zeleno“ imajo številske ustreznike, ki so določeni v navedeni uredbi.

Na podlagi drugih sekundarnih aromatičnih lastnosti (COI/T.20) imajo ta olja naslednji organoleptični profil: „olja z aromami, ki običajno spominjajo na sveže pokošeno travo in/ali orehe, pri čemer so lahko prisotne tudi arome tropskih sadežev, zelenih sadežev ali artičok, pookus pa spominja na mandlje.“

Ta ekstra deviška oljčna olja so zelo stabilna (povprečna vrednost pri 120 °C, izmerjena z metodo Rancimat, znaša 9 ur in nikoli ne sme biti manjša od 6 ur), saj vsebujejo veliko antioksidantov (pretežno polifenolov).

Te značilnosti olj z ZOP „Oli d’Empordà“ so neposredno povezane s prevladujočo glavno sorto, tj. argudell. Iz te sorte se proizvajajo zeleno sadežna olja, katerih aroma spominja na travo in artičoke ter ki so grenkega in pikantnega okusa. Te lastnosti se ohranjajo tako, da se mešanici doda olje sorte arbequina, ki ima bolj nevtralne arome ter je precej manj grenko in pikantno, tako da prevladajo senzorične lastnosti sorte argudell, ki se okrepijo sorazmerno s količino te sorte, ki jo vsebuje mešanica.

3.3 Krma (samo za proizvode živalskega izvora) in surovine (samo za predelane proizvode)

Surovina, ki se uporablja za proizvodnjo oljčnega olja „Aceite de Empordà“, so oljke sort argudell, arbequina, curivell in llei de cadaqués, ki se gojijo na geografskem območju, opisanem v točki 4.

3.4 Posebne faze proizvodnje, ki jih je treba izvajati na opredeljenem geografskem območju

Gojenje oljk in proizvodnja olja morata potekati izključno na geografskem območju, opredeljenem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Olje se lahko stekleniči na opredeljenem geografskem območju ali zunaj njega, vendar le pod pogojem, da je na voljo zanesljiv sistem sledljivosti in da je olje pravilno označeno.

Za maloprodajo mora biti proizvod pakiran v največ petlitrskih posodah iz stekla, prevlečene kovine, ki se uporablja za živila, polietilen tereftalata, steklene keramike ali drugih materialov, dovoljenih v skladu z veljavno zakonodajo.

3.6 Posebna pravila za označevanje proizvoda, za katerega se uporablja registrirano ime

Na embalaži mora biti vidno ime „Oli de l’Empordà“ (v katalonščini) ali „Aceite de L’Empordà“ (v španščini), vključno z izrazom „Zaščitena označba porekla“ in katerimi koli drugimi informacijami, ki jih določa ustrezna zakonodaja.

4. Jedrnata opredelitev geografskega območja

Zaščiteno območje zajema oseminšestdeset občin v okrožju Alt Empordà in šestintrideset občin v okrožju Baix Empordà, pet sosednjih občin v okrožju Gironès (Viladasens, Sant Jordi Desvalls, Flaçà, Madremanya in Llagostera) ter tri v okrožju Pla de l’Estany (Crespià, Esponellà in Vilademuls). Vse občine so v pokrajini Girona v skrajnem severnem delu avtonomne skupnosti Katalonija.

5. Povezava z geografskim območjem

5.1 Posebnosti geografskega območja

Kar zadeva tla in podnebje, so za opredeljeno geografsko območje značilni trije dejavniki:

— tla: večinoma nerodovitna, rahla ter s kislo ali nevtralno vrednostjo pH;

— temperatura: zmerna temperatura zaradi vpliva morja;

— veter: severni veter, značilen za to območje, tj. tramontana.

Na območju Empordà se oljke gojijo večinoma na nerodovitnih tleh, tj. na visokih obrobnih in polravninskih območjih ob predgorju Pirenejev (Serra de l’Albera in Serra de Rodes) na severu ter gorovij Montgrí in Sierra de Les Gabarres na jugu. Tla so večinoma rahla, s kislo ali nevtralno vrednostjo pH, nastala iz skrilavcev, granita ali gnajsa, ki so značilni za obrobje Pirenejev.

Podnebje na območju Empordà, na katerem se gojijo oljke, je po Papadakisovi klasifikaciji opredeljeno kot sredozemsko morsko, po Thornthwaitovi klasifikaciji pa kot suho polvlažno ob obali in polvlažno v notranjosti.

Temperature in razlike v dnevnih temperaturah so zmerne zaradi vpliva morja. Do zmrzali lahko pride od sredine novembra do konca marca.

Povprečna količina padavin znaša od 550 mm na severnem obalnem območju do 850 mm bolj proti notranjosti, tj. blizu predgorja Pirenejev. Padavine niso časovno enakomerno razporejene, pri čemer jih je največ septembra in oktobra.

Iz vodne bilance je razvidno, da je od junija do avgusta suša, ki je značilna za sredozemska območja.

Med vetrovi prevladuje severni veter, tj. tramontana.

Ta veter je vedno suh, lahko je zelo močan in je ena od glavnih značilnosti podnebja na območju Empordà.

V hladnih zimskih mesecih zmanjšuje tveganje izrazitih zmrzali, ki vplivajo na oljčne nasade, zaradi česar oljke lahko uspevajo v teh okrožjih.

Poleti pihajo jugovzhodni vetrovi, zaradi katerih so dnevne temperature zmerne, relativna vlažnost pa visoka.

Zgodovinski in človeški dejavniki

Ekstra deviško oljčno olje „Empordà“ je neposredno povezano z zgodovino, tradicijo in kulturo zaščitenega območja.

Glede na zgodovinske vire in arheološka izkopavanja ljudje gojijo oljke in proizvajajo oljčno olje že več kot 2 500 let.

Oljčno olje je vedno soobstajalo z drugimi značilnimi sredozemskimi proizvodi, kot je vino, pri čemer sta oba proizvoda zelo pomembna za lokalni gospodarski razvoj. Kmetijska gospodarstva so majhna, zemlja je razdeljena na številne dele, veliko olja pa proizvedejo zadruge.

Gojenje ima izrazito družbeno razsežnost, saj pri različnih opravilih, povezanih z gojenjem, in zlasti pri obiranju sodelujejo cele družine.

Na podlagi posebnih podnebnih razmer in dela več generacij gojiteljev so bile izbrane tri domorodne sorte, ki se gojijo le na opredeljenem geografskem območju, in sicer argudell (prevladujoča sorta) ter curivell in llei de cadaqués (manj pogosti sorti).

Kot tradicionalna sorta se že več kot 100 let goji tudi sorta arbequina.

5.2 Posebnosti proizvoda

Temu olju daje poseben značaj delež olja domorodne sorte argudell (več kot 51 %). Ta sorta je zelo dobro prilagojena posebnim podnebnim in talnim razmeram na območju Empordà, zaradi česar je kljub konkurenčnim katalonskim in francoskim sortam najpogosteje gojena sorta na navedenem območju. Gre za zelo trdoživo sorto, ki je dobro prilagojena nerodovitnim tlom in se lahko upre močnemu prevladujočemu vetru (tramontani), saj je zelo odporna in ima redko krošnjo, poleg tega pa je zanjo značilna tudi visoka stopnja oprijemalne sile, s katero se plodovi držijo vej.

Z genetskega vidika (molekularni označevalci DNK) se ta sorta zelo razlikuje od drugih katalonskih sort, pri čemer koeficient podobnosti med njimi znaša manj kot 0,30 (enaki genotipi imajo vrednost 1).

Visoka stopnja stabilnosti. Olja so zaradi visokega deleža antioksidantov (pretežno polifenolov) zelo stabilna. Povprečna vrednost pri 120 °C, izmerjena z metodo Rancimat, znaša 9 ur in nikoli ne sme biti manjša od 6 ur.

Njihova stabilnost je tudi posledica visokega deleža oleinske kisline (67 % – skrajni vrednosti v višini 60 % in 75 %) ter nizkega deleža linolne kisline (13 % – skrajni vrednosti v višini 8 % in 18 %) in palmitinske kisline (14 % – skrajni vrednosti v višini 11 % in 18 %). Ker je to najsevernejše območje na Iberskem polotoku, na katerem se gojijo oljke, bi se pri proizvodnji enakih sort v drugih delih Španije proizvedla olja z nižjim deležem oleinske kisline in višjim deležem linolne kisline ter nižjo stopnjo stabilnosti, saj so vsi ti dejavniki precej odvisni od zemljepisne širine proizvodnega območja.

Značilen okus (v skladu z nomenklaturo COI/T.20 za oljčna olja z ZOP) za olja z aromami, ki običajno spominjajo na sveže pokošeno travo in orehe, pri čemer so lahko prisotne tudi arome tropskih sadežev, zelenih sadežev ali artičok, pookus pa spominja na mandlje. Poseben vpliv območja omogoča visoko koncentracijo arom, kar se kaže v sadežnosti srednje ali v nekaterih primerih visoke intenzivnosti (intenzivnost med 4 in 7). Zaradi visoke koncentracije polifenolov so ta olja v primerjavi z olji z drugih območij Katalonije srednje grenkega in pikantnega okusa (intenzivnost med 3 in 6), kar zagotavlja dobro uravnoteženost z intenzivnostjo sadežnosti (razlika med sadežnostjo in grenkostjo ali pikantnostjo znaša manj kot 2), kot je opredeljeno v določbah Uredbe (EGS) št. 2568/91.

5.3 Vzročna povezava med geografskim okoljem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Kot je bilo že navedeno, je v teh okrožjih mogoče gojiti oljke zaradi zgodovine, tradicije gojenja in lastnosti naravnega okolja, kar je prispevalo tudi k oblikovanju zelo posebne strukture sort.

Gojitelji so pri izbiri ustreznih sort vedno iskali kultivarje, ki bi bili prilagojeni močnim vetrovom in izjemno nerodovitnim tlom na območju. Tako je sorta argudell postala prevladujoča sorta, saj je najbolje prilagojena tem razmeram. Pozneje se je tudi sorta arbequina izkazala za dobro prilagojeno lokalnim razmeram. Zagotavlja rednejši donos brez spremembe profila olj, saj nima prevladujočih lastnosti in se uporablja v majhnem obsegu.

Na tej zemljepisni širini je mogoče gojiti oljke tudi zaradi ugodnega vpliva Sredozemskega morja, saj bi sicer nizke zimske temperature škodile drevesom, morski vetrovi pa zagotavljajo tudi potrebno vlažnost za brstenje in obroditev. Globalna poletna temperatura je ugodna za lipogenezo in sintezo mononenasičenih maščobnih kislin. Močan, suh jesenski veter (tramontana) preprečuje bolezni in je ugoden za pravilno zorenje, kar prispeva k visoki kakovosti obranih plodov. Poleg tega so rahla tla s kislo ali nevtralno vrednostjo pH, ki so nastala iz skrilavcev ali granita in prevladujejo na tem območju, za razliko od ilovnatih in apnenčastih tal na drugih območjih gojenja oljk ugodna za kopičenje polifenolov v plodovih.

Vse to prispeva k proizvodnji olja s posebno sestavo in organoleptičnim profilom.

Sklic na objavo specifikacije

(drugi pododstavek člena 6(1) te uredbe)

http://gencat.cat/alimentacio/modificacion-pliego-aceite-emporda/

(1) UL L 343, 14.12.2012, str. 1.

(2) UL L 248, 5.9.1991, str. 1.